Xitoyda yana yovvoyi hayvonlar bozori ochildi – mamlakat achchiq tajribadan xulosa chiqaradimi?

Daily Mail jurnalisti xabariga ko‘ra, karantin olib tashlanganidan so‘ng, minglab odamlar Xitoyning janubiy-g‘arbidagi Guilin bozoriga oshiqishgan. U yerda Xitoyning an'anaviy qishki taomlari tarkibiga kiruvchi itlar va mushuklarning go‘shti taklif qilinmoqda.
«Bu yerda hamma infeksiyaga barham berildi va xavotirli narsa yo‘q, deb hisoblamoqda. Koronavirus – mahalliy aholi uchun o‘zgalarning muammosi», - deb xitoylik muxbirning so‘zlarini keltirmoqda Daily Mail.
Donguandagi yovvoyi hayvonlar bozoriga borgan jurnalist ham hammasi avvalgidek yana o‘z joyiga qaytganini ta'kidladi.
«Yagona farq shundaki, bozor qo‘riqchilari suratga olayotganlarni to‘xtatishga urinmoqda», - dedi u.
Koronavirus tarqalishining ilk holatlari Uhan shahridagi yovvoyi hayvonlar bozorida aniqlangan edi. Biroq, rasmiy Pekin bir necha hafta davomida buni yashirdi. Hatto, bu haqda xabar bergan Li Venlyanni yolg‘on ma'lumot tarqatganlikda aybladi. 33 yoshli shifokor keyinchalik koronavirus tufayli vafot etdi.
Endi infeksiya tarqalishi suratlari pasayganidan so‘ng, Xitoy hukumati epidemiyani boshqa mamlakatdan kirib kelgani haqidagi g‘oyani ilgari surmoqda. Xususan, Weibo ijtimoiy tarmog‘ida tarqalgan xabarda virus ilk marotaba o‘tgan yilning noyabr oyida Italiyada paydo bo‘lgani haqida yozilgan.
Bundan tashqari, Xitoy mulozimlari hech qanday asosga ega bo‘lmagan holda, virusning AQSh harbiylari tomonidan tarqatilgani haqidagi fitna nazariyasini ham dastaklamoqda.